Windows 11 gemmer på gratis adgang til ChatGPT-funktioner

Microsoft har listet en af de mest eftertragtede ChatGPT-funktioner direkte ind i Windows 11 – og du behøver ikke engang at betale for det. Det oplyser websitet Windows Latest.

Copilot, som er indbygget i Windows 11 og tilgængelig på nettet, har nu fået evnen til at analysere flere filer samtidig. Ikke bare hver for sig, men rent faktisk i sammenhæng. Funktionen var tidligere forbeholdt betalende ChatGPT-brugere.

Det betyder, at du eksempelvis kan uploade dit CV sammen med to jobopslag, og Copilot vil forbinde prikkerne for dig. Eller smide et rejsebudget, en ruteplan og en pakkeliste ind – og få konkrete forslag til, hvordan du kan spare tid eller penge.

Begrænsningen er, at Copilot “kun” kan håndtere tre filer ad gangen, men det er rigeligt til de fleste hverdagsopgaver. Og med den indbyggede Study and Learn-tilstand kan studerende trylle quizzer og flashcards frem direkte ud fra deres noter.

Det hele kører ovenikøbet på GPT-5 med såkaldt Thinking, hvilket giver gratisbrugere adgang til AI-niveauer, der ellers koster penge hos OpenAI.

Som ekstra krymmel har Microsoft også tilføjet en ny audio expression-funktion, hvor Copilot kan tale mere naturligt og personligt end før.

Med andre ord: De nye funktioner er tilgængelige igennem Microsofts Copilot-app til Windows samt programmet ’Copilot Labs’, hvor betatestere og andre nysgerrige sjæle kan afprøve funktionaliteterne.

Windows 11-brugere får nu altså et smugkig på ChatGPT-Premium – uden at hive kortet frem.

Windows 11 gemmer på gratis adgang til ChatGPT-funktioner